Veronika lekárska

Veronika lekárska (iné názvy pozri nižšie; ) je druh z rodu veronika z čeľade skorocelovité (Plantaginaceae). Je to trváca bylina s plazivou stonkou a oválnymi listami. Prirodzene sa vyskytuje od Európy po západnú Sibír a Blízky východ.

 Názvy 
Súčasný slovenský názov tohto druhu je veronika lekárskaČERVENKA, M. Slovenské botanické názvoslovie. 1986. S. 470. Staršie názvy sú: rozrazil lekárskyLIPTÁK, F. Naše liečivé rastliny, ich sbieranie a družstevné speňažovanie. Bratislava: Družstevné vydavateľstvo, 1948, S. 99KOVALEVSKÝ, M. Verejná prosba. In: Dom a škola. č. 2. 1890. S. 53, rozrazil čistecProstonárodné bylinkárstvo. In: Obzor-noviny pre hospodárstvo, remeslo a domáci život. č. 14, 1882. S. 107.

Ľudové a staršie názvy sú: veronikaFÁNDLY, J. Zelinkár. Martin: Osveta, 1990. S. 363 [toto je aj súčasný slovenský názov celého rodu Veronica], rozrazil [toto je aj starší slovenský názov celého rodu Veronica], pr(i)etržník/prítržníkprietržník. In:Historický slovník slovenského jazykapretržňík. In: Slowár Slowenskí Češko-Laťinsko-Ňemecko-Uherskí.

Ďalšie ľudové názvy sú: úložník, vretienko, nádchová zelina, biela betonika; staršie: čistec [toto je v súčasnosti slovenský názov rodu Stachys], tržník, prietržné korenie, bukovicaveronika. In: Historický slovník slovenského jazyka, hušecKRESÁNEK, J. et al. Atlas liečivých rastlín a lesných plodov. Martin: Osveta, 1988. S. 293 (Poznámky: Ľudové názvy sú omylom uvedené pri druhu veronika potočná, ktorý tento text preberá spolu s veronikou lekárskou.), verunka, bobovník (resp. bôbovník)SOCHÁŇ, P. Materidúška (Thymus serpillum L.). In: Slovenský včelár 5-6 1934. S. 246.

 Opis 
Veronika lekárska je trváca bylina s poliehavými alebo vystúpavými byľami dlhými 10 až 60 cm. Poliehavá chlpatá stonka v dolnej časti v uzloch zakoreňuje, bohato sa rozkonáruje, takže jediná rastlina môže časom vytvoriť hustý koberec. Vzpriamené sú len vrcholy kvetonosných stoniek.  

Protistojné krátko stopkaté listy sú vajcovité alebo široko elipsovité, na báze krátko klinovité a celistvookrajové. Smerom k tupému vrcholu sú na okraji jemne pílkovité a na oboch stranách čepele husto chlpaté.

Bledo modrofialové (zriedkavo belavé) štvorpočetné kvety s priemerom 6 – 8 mm vyrastajú v pazuchách malých, striedavo postavených, úzko kopijovitých listeňov. Kvety sú usporiadané v strapcoch po 15 až 25 (30) kvetov. Stopky kvetov sú vzpriamené, kratšie ako listene a sú husto žliazkato chlpaté. Koruna je zvončekovito tanierovitá, s tmavšími žilkami. Horný korunný lupienok je oveľa väčší ako ostatné. Kvet má dve tyčinky a jednu čnelku, dlhú 2,5 – 4 mm. Kalich je štvordielny a kališné zuby sú podlhovasté.

Žliazkaté alebo chlpaté tobolky sú z boku silno stlačené, obrátene srdcovité, na vrchole takmer uťaté alebo len plytko vykrojené a prevyšujú kalich. Semená sú oválne, ploské, asi 1 mm dlhé a žlté.

 Rozšírenie a výskyt 
Prirodzeným areálom rozšírenia veroniky lekárskej je celá Európa (okrem arktických oblastí), Madeira, Azorské ostrovy, Krym, Turecko, európske Rusko, severný Kaukaz, Irán, Turkménsko a západná Sibír. Za nepôvodný druh je považovaná v Severnej Amerike, Buriatsku, Južnej Afrike, Čile, Grónsku a na Sachaline. 

Veronika lekárska uprednostňuje suché a svetlejšie stanovištia v listnatých a zmiešaných lesoch, na trávnatých svahoch, pasienkoch a v trávnatých porastoch viatych pieskov. Kvitne v júni až auguste a je to hmyzoopelivý druh. Na Slovensku je hojná, s najvyšším výskytom do 1 680 m n. m.  

 Význam a využitie 
Veronika lekárska sa využíva ako liečivá rastlina v ľudovom liečiteľstve. Jej kvitnúca vňať obsahuje triesloviny, horčiny, kyselinu askorbovú, saponíny, živicu, vosk a stopy silice. Ako droga napomáha čisteniu krvi, preto sa aplikuje pri ekzémoch, reumatizme, vysokej hladine cholesterolu v krvi a pri začínajúcej artérioskleróze. Má tiež mierny upokojujúci účinok, tlmí závraty a zlepšuje pamäť. Pri zhoršenom metabolizme, sa užíva čerstvo vytlačená šťava z rastliny.

Mierne horká a trpká chuť a čaju podobná vôňa veroniky lekárskej viedli v 19. storočí k jej používaniu ako náhrady čaju vo Francúzsku, kde ju nazývali „thé d'Europe“ (doslova: európsky čaj). Francúzi dodnes používajú tento termín na pomenovanie rastliny.

 Galéria  

 Referencie 

 Iné projekty 

Kategória:Flóra na Slovensku
Kategória:Liečivé rastliny 
lekárska
Kategória:Rastliny s bielymi kvetmi
Kategória:Rastliny s fialovými kvetmi
Kategória:Rastliny s modrými kvetmi
Kategória:Flóra v Grónsku